b'\n_START_ARTICLE_\nEsterlande\n_START_PARAGRAPH_\nEsterlande (zviedru: \xc3\x96sterland - "Austrumu zeme") jeb Item\xc4\x81 (somu: It\xc3\xa4maa) bija Somijas dienvidda\xc4\xbcas nosaukums 14.-19. gadsimt\xc4\x81, kad t\xc4\x81 bija viena no Zviedrijas lielvalsts v\xc4\x93sturiskaj\xc4\x81m zem\xc4\x93m, kas robe\xc5\xbeoj\xc4\x81s ar Norlandi zieme\xc4\xbcos un ar Krievijas Kar\xc4\x93liju austrumos.\n_START_SECTION_\nV\xc4\x93sture\n_START_PARAGRAPH_\nSomijas koloniz\xc4\x81cija s\xc4\x81k\xc4\x81s ar zviedru krusta karag\xc4\x81jienu uz Tavastiju (tagad\xc4\x93jo H\xc4\x93mi) starp 1238./1239. gadu un 1248.-1250. gadu. Zviedru krustne\xc5\xa1i apspieda somu sacel\xc5\xa1anos un k\xc4\x81d\xc4\x81 pilskaln\xc4\x81 uzc\xc4\x93la Tavastijas pili (taffwesta borg)._NEWLINE_Zin\xc4\x81ms, ka 1244. gada 15. j\xc5\xablij\xc4\x81 p\xc4\x81vests Inocents IV iec\xc4\x93la b\xc4\xabskapu Modenas Vilhelmu par savu leg\xc4\x81tu Baltijas j\xc5\xabras austrumu krasta zem\xc4\x93s (Livonij\xc4\x81, Igaunij\xc4\x81, Zemgal\xc4\x93, Kurs\xc4\x81, Lietuv\xc4\x81, Somij\xc4\x81). 1293. gad\xc4\x81 zviedru karasp\xc4\x93ks iekaroja Kar\xc4\x93lijas dienvidu da\xc4\xbcu un nodibin\xc4\x81ja Viborgas cietoksni, kas historiogr\xc4\x81fij\xc4\x81 tiek uzskat\xc4\xabts par Somijas krusta karu p\xc4\x93d\xc4\x93jo notikumu. Nosaukums Zviedrijas "Austrumu zeme" tika lietots kop\xc5\xa1 1340. gada. Lai pretotos Krievijas caru pretenzij\xc4\x81m uz Somiju, Livonijas kara beig\xc4\x81s 1581. gad\xc4\x81 Zviedrijas karalis Juhans III sev izveidoja Somijas lielfirsta titulu (Storfurste till Finland)._NEWLINE_Tom\xc4\x93r 1809. gad\xc4\x81 Krievijas imp\xc4\x93rija at\xc5\x86\xc4\x93ma Zviedrijai t\xc4\x81s \xc4\x92sterlandi un Norlandes zemes austrumu da\xc4\xbcu, kur\xc4\x81s izveidoja Somijas lielhercogisti.'